રવુભાનું મન આ વાંચીને એકદમ ચિંતાતુર થઈ ગયું હતું.અમર-બમર થવાનું તો જાણે સમજ્યા, આ દુનિયામાં અમ્મર નથી કોઇ- સાધુ,રાજા કે સંસારી એમ સુરદાસેય કહી ગયા છે ને મર્યા પછી અમર થવાય જ કઈ રીતે? કરોડ દેતાંય પાછો નો મળે એ જીવ પાછો આવવાનો છે ? અરેરે, એકવાર જો પરતાપ લશ્કરમાં ભરતી થઈ ગયો તો ભારે થશે. ખરાખરીને ટાણે ‘મેડિકલ’વાળી વાતમાં તો એય સમજે એવો નથી. તો શું કરવું ? એને રોકવો કઈ રીતે ? રવુભાને આંખે અંધારાં આવવા જેવું થઈ ગયું. લાખ વાતેય આને તો લશ્કરમાં ન જ જવા દેવો. રૂબરૂ મળી આવવું એકવાર. આમે ય શહેરમાં જમીન બાબતનું તો કામકાજ સરકારમાં છે જ. એક ધક્કે બેય કામ થઈ જશે. વળી રૂબરૂ ગયા વગર પરતાપ માનશે નહિં એ નક્કી. ટપાલમાં તો એ સમજતો જ નથી. ટપાલ બાપની જગ્યા ના લઇ શકે.